Številka: 35105-89/2020/33

Datum: 19. 5. 2021

Dato: 89\_20 obrtna cona kidričevo gd

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05 – ZDU-1-UPB4, 126/07-ZUP-E, 48/09, 8/10-ZUP-G, 8/12-ZVRS-F, 21/12, [47/13](http://www.uradni-list.si/1/objava.jsp?urlurid=20131783), [12/14](http://www.uradni-list.si/1/objava.jsp?urlurid=2014304), 90/14, 51/16) in drugega odstavka 7. člena Gradbenega zakona (Uradni list RS, št. 61/17, 72/17 – popr., 65/20 in 15/21-ZDUOP, v nadaljevanju GZ) v integralnem postopku za izdajo gradbenega dovoljenja za objekt z vplivi na okolje: Obrtna cona Kidričevo II. I. faza – 1. del in II. faza – 1. del, uvedenem na zahtevo investitorja Občine Kidričevo, Kopališka ulica 14, 2325 Kidričevo, naslednje

GRADBENO DOVOLJENJE

1. Investitorju, **Občini Kidričevo, Kopališka ulica 14, 2325 Kidričevo**, se v integralnem postopku za izdajo gradbenega dovoljenja za objekt z vplivi na okolje izda gradbeno dovoljenje: **Obrtna cona Kidričevo I. faza – 1. del in II. faza – 1. del**.
2. Gradnja po tem gradbenem dovoljenju obsega:

1. OBJEKT 1 - GRADBENI INŽENIRSKI OBJEKT

- imenovanje objekta Povezovalna cesta

- kratek opis objekta povezovalna cesta širine 8 m, krožno križišče, vhodna cesta pri vhodnem portalu širine 22.4 m in dolžine 131 m, kolovozna pot širine 3 m in dolžine 536 m, dostopna cesta do parkirišča za tovorna vozila širine 4 m in dolžine 221, prehod čez železnico

- parcelna številka 747/6, 748/4, 749/5, 750/5, 751/3, 752/3, 753/2, 754/3, 753/3, 753/4, 754/4, 754/2, 755/2, 755/3, 758/1, 1177/6, 766/4, 766/5, 787/4, 787/3, 766/3, 787/2, 787/1, 789/6, 789/5, 789/4, 789/3, 774/2, 802/2, 1011/127

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje DA

- klasifikacija po CC-SI 21121 Lokalne ceste in javne poti, nekategorizirane ceste in gozdne ceste

- opis zmogljivosti, 4-krako krožno križišče, cesta širine 4 m, 8 m in 22.40 m, kolovozna pot širine 3 m

2. OBJEKT 2 - GRADBENI INŽENIRSKI OBJEKT

- imenovanje objekta Meteorna kanalizacija

- kratek opis objekta meteorna kanalizacija, ponikovalno polje, lovilec olj

- parcelna številka 747/6, 748/4, 749/5, 1195/9, 750/5, 751/3, 1177/6, 752/3, 766/4, 753/2, 753/4, 753/3, 754/3, 754/4, 754/2, 755/3, 755/2, 787/3, 802/2, 1011/127

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22231 Cevovodi za odpadno vodo (kanalizacija)

- opis zmogljivosti meteorna kanalizacija, ponikovalno polje, lovilec olja

3. OBJEKT 3 - GRADBENI INŽENIRSKI OBJEKT

- imenovanje objekta Fekalna kanalizacija

- kratek opis objekta fekalna kanalizacija - tlačni vod. fekalna kanalizacija - gravitacijski vod, • glavno črpališče.

- parcelna številka 1177/6, 766/4, 787/3, 789/4, 774/2, 802/2, 1011/127, 1012/85

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22231 Cevovodi za odpadno vodo (kanalizacija)

- opis zmogljivosti, Fekalna kanalizacija

4. OBJEKT 4 - GRADBENI INŽENIRSKI OBJEKT

- kratek opis objekta Vodovod

- parcelna številka 752/3, 753/2, 1177/6, 766/4, 787/3, 789/4, 774/2, 802/2, 802/1

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22221 Lokalni vodovodi za pitno vodo in cevovodi za tehnološko vodo

- opis zmogljivosti vodovod DN32 in DN50

5. OBJEKT 5 - GRADBENI INŽENIRSKI OBJEKT

- kratek opis objekta Parkirišče za tovorna vozila

- parcelna številka 748/4, 749/5, 750/5, 1195/9, 751/3, 1177/6, 787/1, 752/3, 766/4

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 21122 Samostojna parkirišča

- opis zmogljivosti, 25 parkirišča na površini 5980 m2.

6. OBJEKT 6 - GRADBENI INŽENIRSKI OBJEKT

- kratek opis objekta Vodovod

- parcelna številka 748/4, 749/5, 1195/9, 1177/6, 789/6, 787/1, 766/4, 787/3, 789/4, 774/2, 802/2, 802/1, 782, 781

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22221 Lokalni vodovodi za pitno vodo in cevovodi za tehnološko vodo

- opis zmogljivosti, omrežje za tehnološko vodo DN200 in DN100

7. OBJEKT 7 - STAVBA

- kratek opis objekta Nadstrešnica, objekt za varnostnika, vhodni objekt

- parcelna številka 766/4, 787/3, 789/4

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 12740 Druge stavbe, ki niso uvrščene drugje

- zunanje mere na stiku z zemljiščem 37,64 x 33,75 m

- najvišja višinska kota (n. v.) 245,6 m

- višinska kota pritličja (n. v.) 238,9 m

- najnižja višinska kota - kota tlaka najnižje etaže (n. v.) 238,9 m

- višina 6,7 m

- Zazidana površina 812,0 m2

- Uporabna površina za poslovne dejavnosti 783,2 m2

- Bruto tlorisna površina (stavbe) 812,0 m2

- Bruto prostornina (stavbe) 4950,6 m3

- Etažnost 1

- število parkirnih mest 2

- Oblika strehe ravna streha

8. OBJEKT 8 - GRADBENI INŽENIRSKI OBJEKT

- kratek opis objekta Transformatorska postaja, agregat, elektroenergetski kablovod

- parcelna številka 748/4, 749/5, 750/5, 751/3, 752/3, 1177/6, 766/4, 758/1, 755/3, 787/3, 789/5, 789/4, 774/2, 802/2, 1011/127, 1011/128, 1012/94

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22241 Lokalni (distribucijski) elektroenergetski vodi

- opis zmogljivosti, TP napetostnega nivoja 10/0,4 kV za transformatorja 2×1600 kVA, agregat za primer izpada elektrike, elektroenergetski kablovod

9. OBJEKT 9 - GRADBENI INŽENIRSKI OBJEKT

- kratek opis objekta Telekomunikacijski kablovod

- parcelna številka 748/4, 749/5, 750/5, 751/3, 752/3, 1177/6, 766/4, 758/1, 755/3, 787/3, 789/5, 789/4, 774/2, 802/2, 1011/127, 802/3, 1011/123, 1022/19, 1011/128, 1011/102, 1011/45

- katastrska občina 425 Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven

- požarno zahteven objekt ne

- objekt z vplivi na okolje ne

- klasifikacija po CC-SI 22242 Lokalna (dostopovna) komunikacijska omrežja

- opis zmogljivosti komunikacijski kablovod

10. OBJEKT 10 - GRADBENI INŽENIRSKI OBJEKT

- imenovanje objekta Ceste

- kratek opis objekta cesta, odsek A v dolžini 577,71m in odsek B v dolžini 140,0m, skupaj 717,71m

- parcelna številka 1102, 658/1, 875/1, 659/2, 657/1, 657/4, 656, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 544/1, 533/2, 524/3, 523/3, 514/1, 513/1, 513/2, 504/1, 504/2, 503/8, 503/6, 503/10, 477/9, 481/4, 477/7, 873/5, 481/3, 477/6, 479/2, 873/7, 477/2

- katastrska občina 426 - Župečja vas

- vrsta gradnje novogradnja - novozgrajen objekt

- zahtevnost objekta manj zahteven objekt

- požarno zahteven objekt ne

- objekt z vplivi na okolje da

- klasifikacija po CC-SI 21121 –Lokalne ceste in javne poti, nekategorizirane ceste in gozdne ceste

- opis zmogljivosti Predvidena je ureditev cestne povezave, ki bo potekala na jugu obrtne cone ter se na zahodu navezuje na obstoječo LC 165141 in razširitev obstoječe lokalne cesta na vzhodni strani, ki se na jugu navezuje na zahodno obvoznico Kidričevo, na severu pa poteka do interne železniške proge Taluma. Cesta je razdeljena na dva odseka, odsek A v dolžini 577,71m in odsek B v dolžini 140,0m. Širina ceste z bankinama bo 8,0m, zraven se uredijo hodniki za kolesarje in pešce. Uredi se tudi fekalna in meteorna kanalizacija, vodovodno omrežje, SN in NN elektro priključka, komunikacijski priključki (TK, CATV) in cestna razsvetljava.

11. OBJEKT 11 GRADBENI INŽENIRSKI OBJEKTI

- imenovanje objekta Vodovod

- kratek opis objekta vodovodni cevovod, v dolžini 3958,14m

- parcelna številka 874/5, 874/8, 1102, 874/7, 742/4, 659/2, 656, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 544/1, 533/2, 524/3, 523/3, 514/1, 513/1, 504/1, 503/10, 503/9, 494/3, 493/5, 482/1, 481/5, 473/2, 474/2, 475/2, 873/5, 476/3, 477/7, 477/9, 477/6, 477/2, 873/7, 658/5, 478/9, 871/23, 871/22, 755/16, 755/14, 755/15, 755/18

- katastrska občina Župečja vas

- vrsta gradnje novogradnja - novozgrajen objekt

- zahtevnost objekta manj zahteven objekt

- požarno zahteven objekt NE

- klasifikacija po CC-SI 22221 –Distribucijski cevovodi za pitno in tehnološko vodo

12. OBJEKT 12 - GRADBENI INŽENIRSKI OBJEKTI

- imenovanje objekta Kanalizacija

- kratek opis objekta fekalna kanalizacija, v dolžini 872,3m, tlačni vod (kanalizacija), v dolžini 416,7m

- parcelna številka fekalna kan. + tlačni vod - 875/1, 656, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 544/1, 533/2, 523/3, 514/1, 513/1, 504/1, 504/2, 503/6, 503/5, 494/5, 493/3, 481/3, 873/5, 873/7, 658/5, 478/9, 871/23

- katastrska občina Župečja vas

- vrsta gradnje novogradnja - novozgrajen objekt

- zahtevnost objekta manj zahteven objekt

- požarno zahteven objekt NE

- klasifikacija po CC-SI 22231 –Cevovodi za odpadno vodo

13. OBJEKT 13 - GRADBENI INŽENIRSKI OBJEKTI

- imenovanje objekta Električne inštalacije

- kratek opis objekta NN cevna kanalizacija, v dolžini 950,0m, SN cevna kanalizacija, v dolžini 1020,0m, javna razsvetljava, v dolžini 1035,0m, TK cevna kanalizacija, v dolžini 3150,0m, CATV cevna kanalizacija, v dolžini 1700,0m

- parcelna številka NN cevna kanalizacija - 658/1, 657/1, 657/4, 875/1, 656, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 533/2, 514/1, 513/1, 513/2, 504/2, 503/6, 503/5, 494/5, 493/3, 481/3, 473/2, 873/5, 481/4, 873/7, 477/6

SN cevna kanalizacija - 658/1, 657/1, 657/4, 875/1, 656, 647/1, 647/2, 644/2, 635/1, 621, 875/2, 593/4, 583/3, 571/2, 562/3, 555/3, 554/1, 545/3, 533/2, 514/1, 513/2, 504/2, 503/6, 503/5, 494/5, 493/3, 481/3, 481/4, 873/5, 477/7, 477/10;

TK cevna kanalizacija - 883, 874/8, 1102, 874/7, 658/1, 657/1, 657/4, 646/2, 875/1, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 533/2, 514/1, 513/2, 504/2, 503/6, 503/5, 494/5, 493/3, 481/3, 473/2, 873/5, 481/4, 477/7, 477/6, 873/7, 479/2

CATV cevna kanalizacija - 658/1, 657/1, 657/4, 646/2, 875/1, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 533/2, 514/1, 513/2, 504/2, 503/6, 503/5, 494/5, 493/3, 481/3, 473/2, 873/5, 481/4, 477/7, 477/6, 873/7, 479/2, 658/5, 478/9, 871/23, 758/20, 758/24, 755/15, 891/11

Javna razsvetljava - 874/7, 658/1, 657/1, 657/4, 875/1, 656, 647/1, 647/2, 644/2, 635/1, 621, 593/4, 583/3, 571/2, 562/3, 555/3, 554/1, 545/3, 533/2, 514/1, 513/1, 513/2, 504/2, 503/6, 503/5, 494/5, 493/3, 481/3, 873/5, 481/4, 873/7, 479/2

- katastrska občina Župečja vas

- parcelna številka SN cevna kanalizacija - 752/1, 751/1

- katastrska občina Lovrenc na Dravskem polju

- vrsta gradnje novogradnja - novozgrajen objekt

- zahtevnost objekta manj zahteven objekt

- požarno zahteven objekt NE

- klasifikacija po CC-SI 22240 - Distribucijski elektroenergetski vodi in omrežja

14. ZUNANJA UREDITEV

Tlakovanje pohodnih površin, zazelenitev in zatravitev

15. ZAGOTAVLJANJE KOMUNALNE OSKRBE IN PRIKLJUČEVANJE NA INFRASTRUKTURO

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | predvidena komunalna oskrba | | lokacija priključitve | | k.o. | | parcelna št. | | |
| OSKRBA S PITNO VODO | | obstoječ priključek | | interni vod | | Lovrenc na Dravskem polju | | 802/1 | | |
| ELEKTRIKA | | obstoječ priključek | | obstoječa merilna omarica | | Lovrenc na Dravskem polju | | 1012/94 | | |
| ODVAJANJE FEKALNIH VODA | | obstoječ priključek | | interni vod | | Lovrenc na Dravskem polju | | 1012/85 | | |
| ODVAJANJE METEORNIH VODA | | obstoječ priključek | | interni vod | | Lovrenc na Dravskem polju | | 802/2 | | |
| DOSTOP DO JAVNE POTI ALI CESTE | | obstoječ priključek | |  | | Lovrenc na Dravskem polju | | 1011/127 | | |
| TELEFONIJA | | obstoječ priključek | | obstoječa merilna omarica | | Lovrenc na Dravskem polju | | 1011/45 | | |
| TEHNOLOŠKA VODA | | obstoječ priključek | | interni vod | | Lovrenc na Dravskem polju | | 781 | | |
| OSKRBA S PITNO VODO |  | | nov priključek | | obstoječ vodovodni cevovod | | Župečja vas | | 874/5, 742/4 |  | |  |  |
| ELEKTRIKA |  | | nov priključek | | 3 nove TP, priključno mesto oporišče št. OP124 D-401 | | Župečja vas | | 481/4, 481/3, 621, 875/2 |  | |  |  |
| ODVAJANJE FEKALNIH VODA | ### | | nov priključek | | obstoječ revizijski jašek | | Župečja vas | | 871/23 |  | |  |  |
| DOSTOP DO JAVNE POTI ALI CESTE | ### | | nov priključek | | obstoječe cestno omrežje | | Župečja vas | | 874/7, 873/7 |  | |  |  |
| KABELSKA TV | ### | | nov priključek | | obstoječe TK in CATV omrežje | | Župečja vas | | 883, 891/11 |  | |  |  |

16. GRADBIŠČE

v območju dovoljene gradnje.

1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. Projekt za pridobitev gradbenega dovoljenja (DGD) številka št. 18030, marec 2020 dop. november 2020, Atrij Gradbeni inženiring d.o.o., Grajska ulica 39, 9233 Odranci, in Projekt za pridobitev gradbenega dovoljenja (PGD), št. 25040-18/K/ST, marec 2019, dopolnitev marec 2021, TMD Invest d.o.o., Prešernova 30, 2250 Ptuj.
3. Poročilo o vplivih na okolje za Obrtno cono Kidričevo I. in II. faza - I. del, št.: 100520-jh/nz, Ljubljana, 31. 8. 2020, dopolnjen 2. 2. 2021, dopolnjen 10. 3. 2021, E-net okolje d.o.o., Linhartova cesta 13, 1000 Ljubljana in Talum Inštitut d.o.o., Tovarniška cesta 10, 2325 Kidričevo.
4. K predmetni gradnji so podali mnenja pristojni organi in organizacije:

* št. 35508-6975/2020-3 z dne 7. 1. 2021, Direkcija RS za vode Sektor območja Drave, Krekova ulica 17, 2000 Maribor,
* št. 35403-34/2020-4 z dne 7. 1. 2021 in št. 35403-34/2020-6 z dne 1. 3. 2021, Agencija RS za okolje, Vojkova 1b, 1000 Ljubljana,
* št. 233-KJ/2020 z dne 15. 12. 2020, Komunalno podjetje Ptuj d.d., Puhova ulica 10, 2250 Ptuj,
* št. 351-32/2020-1 z dne 11. 12. 2020, Občina Kidričevo, Kopališka ulica 14, 2325 Kidričevo,
* št. 350-23/2020-2 z dne 25. 3. 2020, Občina Kidričevo, Kopališka ulica 14, 2325 Kidričevo,
* št. 35508-1690/2020-3 z dne 9. 7. 2020, Direkcija RS za vode Sektor območja Drave, Krekova ulica 17, 2000 Maribor, Z dne 27. 3. 2020,
* z dne 27.3.2020 (3x) Talum Tovarna aluminija d.d. Kidričevo, Tovarniška cesta 10, 2325 Kidričevo,
* št. 56-RV/2020 z dne 26. 3. 2020, Komunalno podjetje Ptuj d.d., Puhova ulica 10, 2250 Ptuj,
* št. 023-SODM/2020 z dne 14. 5. 2020, Vzdrževanje in gradnja Kidričevo d.o.o., Kopališka ulica 14, 2325 Kidričevo,
* št. 82985-MB/543-IV z dne 16. 4. 2020, Telekom Slovenije d.d., Titova cesta 38, 2000 Maribor,
* št. 1133543 (4002-751/2020-2) z dne 8. 5. 2020, Elektro Maribor d.d., Vetrinjska ulica 2, 2000 Maribor,
* št. 3407-145-2018-4 z dne 17. 4. 2019, Zavod za gozdove Slovenije OE Maribor, Tyrševa 15, 2000 Maribor,
* št. 350-9/2019-2 z dne 25. 3. 2019, Občina Kidričevo, Kopališka ulica 14, 2325 Kidričevo,
* št. 351-15/2019-2 z dne 21. 3. 2019, Občina Kidričevo, Kopališka ulica 14, 2325 Kidričevo,
* št. 35508-1542/2019-2 z dne 27. 5. 2019, Direkcija RS za vode Sektor območja Drave, Krekova ulica 17, 2000 Maribor,
* št. 119-RV/2018 z dne 3. 7. 2018, Komunalno podjetje Ptuj d.d., Puhova ulica 10, 2250 Ptuj,
* št. 024-SODM/2018 z dne 19. 6. 2018, Vzdrževanje in gradnja Kidričevo d.o.o., Kopališka ulica 14, 2325 Kidričevo,
* št. 65068-MB/1465-IV z dne 2. 7. 2018, Telekom Slovenije d.d., Titova cesta 38, 2000 Maribor,
* št. 1136932 (4001-1089/2018-2) z dne 8. 8. 2018, Elektro Maribor d.d., Vetrinjska ulica 2, 2000 Maribor, št. 091/4-šz z dne 16. 4. 2019, Telemach d. o. o., Brnčičeva ulica 49a, 1231 Ljubljana-Črnuče,
* št. 4-II-743/2-O-18/LS z dne 19. 6. 2018, Zavod RS za varstvo narave OE Maribor, Pobreška cesta 20a, 2000 Maribor.

1. Presoja vplivov na okolje je bila izvedena za dva posega:

- obrtna cona Kidričevo I. faza - I. del (v nadaljevanju: OC Kidričevo I/I): predmet posega je cestna in druga komunalna ureditev (GJI), ki bo namenjena bodoči novi obrtni coni Kidričevo, kar bo omogočilo nadaljnji razvoj gospodarskih dejavnosti v občini Kidričevo; in sicer na zemljiščih s parc. št. 110, 473/2, 474/2, 475/2, 476/3, 477/2, 477/6, 477/7, 477/9, 477/10, 478/9, 479/2, 481/3, 481/4, 481/5, 482/1, 493/3, 493/5, 494/3, 494/5, 503/5, 503/6, 503/8, 503/9, 503/10, 504/1, 504/2, 513/1, 513/2, 514/1, 523/3, 524/3, 533/2, 544/1, 545/3, 554/1, 555/3, 562/3, 571/2, 583/3, 593/4, 621, 635/1, 644/2, 646/2, 647/1, 647/2, 656, 657/1, 657/4, 658/1, 658/5, 659/2, 742/4, 755/14, 755/15, 755/16, 755/18, 758/20, 758/24, 871/22, 871/23, 873/5, 873/7, 874/5, 874/7, 874/8, 875/1, 883, 891/11, 477/4, 523/4, 659/1, 758/25, 1102, k.o. Župečja vas (426) ter 751/1, 752/1, k.o. Lovrenc na Dravskem polju (425),

- obrtna cona Kidričevo II. faza - I. del (v nadaljevanju: OC Kidričevo II/I): predmet posega je izgradnja krožišča ob cestnem priključku za načrtovano zahodno obvoznico Kidričevo (ni premet tega projekta), vhodnih objektov (novega tovornega vhoda v obstoječo industrijsko cono), nove ceste od krožišča do obstoječe ceste znotraj industrijske cone, parkirišča za tovornjake in dostopne ceste na parkirišče za tovornjake pri novem krožišču. Poseg je predviden na zahodni strani obstoječe industrijske cone, glavni namen pa je razbremenitev dovoznih cest v naselju Kidričevo do obstoječe industrijske cone s tovornim prometom in ločitev tovornega od osebnega prometa pri vstopu v obstoječo industrijsko cono, saj bodo tovorna vozila po izgradnji vstopala v industrijsko cono skozi nov tovorni vhod na zahodni strani, ki se bo preko novih cestnih povezav navezoval na novo obvoznico Kidričevo; in sicer na zemljiščih s parc. št. 177/6, 747/6, 748/4, 749/5, 750/5, 751/3, 752/3, 753/2, 753/3, 753/4, 754/2, 754/3, 754/4, 754/5, 755/2, 755/3, 758/1, 766/3, 766/4, 766/5, 774/2, 781, 782, 787/1, 787/2, 787/3, 787/4, 789/3, 789/4, 789/5, 789/6, 802/1, 802/2, 802/3, 1011/102, 1011/123, 1011/127, 1011/128, 1011/45, 1012/85, 1012/94, 1022/19, 1195/9, k.o. Lovrenc na Dravskem polju (425).

Iz presoje vplivov na okolje izhaja, da nameravana gradnja nima pomembnih škodljivih vplivov na okolje. Investitor (nosilec nameravanega posega) mora z namenom preprečitve, zmanjšanja ali odprave škodljivih vplivov na okolje, pri gradnji, uporabi in odstranitvi objekta, poleg zakonsko predpisanih, upoštevati tudi naslednje ukrepe in pogoje:

1. Varstvo tal in voda v času gradnje:

* vse nevarne snovi oz. kemikalije, ki bodo prisotne na gradbišču, in predstavljajo potencialno nevarnost za onesnaženje tal in voda (gradbena kemična sredstva, goriva, olja in maziva ...), je potrebno skladiščiti v originalni embalaži v posebnem zaprtem prostoru ali pod nadstrešnico, zaščitenem pred atmosferskimi vplivi in pred nepooblaščenim dostopom. Na gradbišču naj se skladiščijo le manjše oz. nujno potrebne količine teh snovi, ki še omogočajo nemoteno izvajanje del. Na voljo morajo biti tudi varnostni listi za vse kemikalije, ki vsebujejo nevarne snovi in bodo prisotne na gradbišču;
* izlivanje ali izpiranje nevarnih tekočih odpadkov ali drugih nevarnih snovi v tla ali v novozgrajeno kanalizacijo ni dovoljeno;
* vsi delavci na gradbišču morajo biti poučeni o nevarnosti izlitja goriva, motornega olja ali drugih nevarnih tekočin v tla in o prepisanih postopkih ravnanja v takšnih primerih;
* v primeru napovedi intenzivnih padavin ARSO (oranžni ali rdeči alarm), se izkopi oz. zemeljska dela ne smejo izvajati, prav tako je treba dela začasno prekiniti ob nenapovedanih intenzivnih padavinah, da se prepreči hitro pronicanje onesnaženja v tla ali v vode v primeru nesreče (npr. izlitja goriva ali olja iz stroja);
* pri gradnji in obratovanju je treba dosledno upoštevati omejitve in pogoje iz predpisa, ki ureja vodovarstveno območje za vodno telo vodonosnikov Dravsko – ptujskega polja;
* v primeru, da bi bilo treba drenirati ali črpati podzemno vodo, je potrebno pridobiti vodno soglasje.

2. Varstvo pred hrupom v času gradnje:

2.a Čas gradnje

* obvezna je uporaba delovnih naprav, gradbenih strojev in začasnih gradbiščnih naprav, ki so izdelane v skladu z emisijskimi normami - z upoštevanjem predpisa, ki ureja emisijo hrupa strojev, ki se uporabljajo na prostem, in po smernicah 97/68/EC, 2004/26/EC in 2006/105/EC;
* hrupna gradbena dela na odprtih površinah, transport za potrebe gradnje po javnem cestnem omrežju in po gradbišču ter gradbiščnih poteh lahko potekajo le v dnevnem obdobju od ponedeljka do petka med 6. uro in 18. uro, ob sobotah med 6. in 16. uro;
* gradbena dela s povečanimi impulznimi karakteristikami hrupa lahko potekajo le v dnevnem času med 8. in 16. uro;
* tovorne prevoze za potrebe gradnje je potrebno voditi po najkrajših možnih poteh po cestah višjega ranga, ki v čim manjši meri potekajo skozi naselja.

2.b V času obratovanja

* obratovanje se lahko prične šele po izgradnji in obratovanju nove obvoznice Kidričevo.

3. Varstvo pred svetlobnim onesnaževanjem v času gradnje in obratovanja

* za zunanjo razsvetljavo je potrebno uporabiti svetilke z barvno temperaturo 2.700 K ali manj;
* predvideti je potrebno avtomatsko krmiljenje svetilk zunanje razsvetljave in redukcijo svetlosti v nočnem času.

4. Ravnanje z odpadki v času gradnje

* pred pričetkom izvajanja del je potrebno z območja gradbišča odstraniti vse morebitne nelegalno odložene odpadke in jih oddati ustreznemu zbiralcu ali izvajalcu obdelave, s čimer bo preprečeno mešanje teh odpadkov z gradbenimi odpadki, ki bodo nastali pri gradnji obravnavanega posega;
* pri posegu OC Kidričevo II/I je umetni nasip znotraj industrijske cone s primesmi gradbenih odpadkov, tudi večjih kosov betona, ki je bil ugotovljen pri sondažnih izkopih v sondi S-1 (MBL Inženiring Branko Muršec s.p., št. 100-06/2018, junij 2018), potrebno obravnavati ločeno od ostalih izkopov; umetni nasip je treba odkopati posebej in ga oddati ustreznemu zbiralcu ali izvajalcu obdelave gradbenih odpadkov;
* pri posegu OC Kidričevo II/I je treba izvajati izkopavanja na območju umetnega nasipa znotraj industrijske cone, ugotovljenega pri sondažnih izkopih v sondi S-1, lokacijsko opredeljenega v geotehničnem mnenju (MBL Inženiring Branko Muršec s.p., št. 100-06/2018, junij 2018), s povečano pazljivostjo in pod stalnim nadzorom za primer, da bi se pri izkopih naletelo na onesnaženje z naftnimi derivati, na sode in druge embalažne enote z neznano vsebino. V takšnem primeru je potrebno izkop takoj ustaviti, odpadke ročno izkopati in jih oddati osebi, pooblaščeni za ravnanje s tovrstnimi nevarnimi odpadki;
* rodovitni sloj tal - humus je potrebno obravnavati ločeno od ostalih izkopov in ga do uporabe

1. Investitor mora pri nadaljnjem projektiranju, med gradnjo in uporabo objekta poleg pogojev, navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci navedeni v IV. točki :

* v času gradnje je investitor dolžan zagotoviti vse potrebne varnostne ukrepe in tako organizacijo na gradbišču, da bo preprečeno onesnaženje okolja in voda, ki bi nastalo zaradi transporta, skladiščenja in uporabe tekočih goriv in drugih nevarnih snovi oziroma v primeru nezgod zagotoviti takojšnje ukrepanje za to usposobljenih delavcev. Vsa začasna skladišča in pretakališča goriv,olj in maziv ter drugih nevarnih snovi morajo biti zaščitena pred možnostjo izliva v tla in v vodotoke;
* po končani gradnji je treba odstraniti vse za potrebe gradnje postavljene provizorje in odstraniti vse ostanke začasnih deponij. Vse z gradnjo prizadete površine je treba krajinsko ustrezno urediti.

1. Investitor mora v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje na gradbišču, ki je vir hrupa, zagotoviti izvajanje lastnega ocenjevanja hrupa. Prav tako mora zagotoviti prve meritve elektromagnetnega sevanja za tri nove predvidene transformatorske postaje.
2. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
3. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
4. Posebni stroški za izdajo tega dovoljenja niso bili zaznamovani.

Obrazložitev:

(1) Investitor Občina Kidričevo, Kopališka ulica 14, 2325 Kidričevo, je dne 2. 9. 2020 pri Ministrstvu za okolje in prostor podal zahtevo za izdajo gradbenega dovoljenja v integralnem postopku za objekt z vplivi na okolje: Obrtna cona Kidričevo I. faza – 1. del in II. faza – 1. del. K vlogi je investitor v skladu z 51. členom Gradbenega zakona (Uradni list RS, št. 61/17 in 72/17 – popr., v nadaljevanju GZ) priložil projekt za dokumentacijo za pridobitev gradbenega dovoljenja (DGD in PGD) in poročilo o vplivih na okolje (PVO), ki so navedeni v točki III. izreka tega dovoljenja.

(2) Investitor je vlogo za izdajo gradbenega dovoljenja na zahtevo upravnega organa večkrat dopolnil, nazadnje dne 14. 5. 2021.

(3) Upravni organ ugotavlja, da se zahtevek za izdajo gradbenega dovoljenja nanaša na gradnjo Obrtne cone Kidričevo I. faza – 1. del in II. faza – 1. del, ki obsega gradnjo cest in povezovalnih ceste, gradnjo fekalne in meteorne kanalizacije, vodovoda, elektro napeljeva in komunikacijskega omrežja, sistema za odvajanje tehnološke vode, parkirišča za kamione in vstopno/izstopne točke z nadstrešnico, ter pripadajoče zunanje ureditve in priključkov na komunalno infrastrukturo, na zemljiščih parcelnih številk, navedenih v izreku gradbenega dovoljenja.

(4) Upravni organ ugotavlja, da je nameravani poseg objekt z vplivi na okolje, za katerega je treba izvesti presojo vplivov na okolje. Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju Uredba o posegih v okolje). Presoja vplivov na okolje je v skladu z drugim odstavkom 3.a člena Uredbe o posegih, v povezavi s točko G.I.1 priloge 1 te uredbe obvezna za posege, ki so namenjeni industrijskim dejavnostim iz poglavja C te priloge (industrijske cone), če presegajo 5 ha. Iz sklepa v predhodnem postopku št. 35405-168/2020-13 z dne 25. 8. 2020 izhaja, da je za nameravani poseg: obrtna cona Kidričevo I. faza - I. del in II. faza - I. del potrebno izvesti presojo vplivov na okolje in pridobiti okoljevarstveno soglasje. V obrazložitvi sklepa je navedeno, da gre pri OC Kidričevo I/I in OC Kidričevo II/I za kumulativni poseg v okolje, saj obsega več posegov v okolje iste vrste, ki so med seboj funkcionalno povezani, nova lokalna cesta (OC Kidričevo I/I) bo namenjena podpori (oz. obratovanju) nove obrtne cone Kidričevo, povezovalna cesta in parkirišče za tovorna vozila (OC Kidričevo II/I) pa bosta povezana s tehnološkimi procesi industrijskega obrata Talum d.d.. Za novo obrtno cono Kidričevo še ni bilo pridobljeno okoljevarstveno soglasje, polega tega se bosta OC Kidričevo I/I in OC Kidričevo II/I navezovala na bodočo zahodno obvoznico Kidričevo (ni predmet obravnavanega posega - okoljevarstveno soglasje ni potrebno kot izhaja iz sklepa v predhodnem postopku št. 35405-81/2017-5 z dne 24. 7. 2017).

Zahtevek investitorja glede presoje vplivov na okolje se nanaša na dva glavna posega in sicer obrtna cona Kidričevo I. faza - I. del (v nadaljevanju: OC Kidričevo I/I) in obrtna cona Kidričevo II. faza - I. del (v nadaljevanju: OC Kidričevo II/I). Poročilo o vplivih na okolje obravnava poleg dveh glavnih posegov še kumulativne vplive dveh povezanih posegov in sicer nove obrtne cone Kidričevo ter obstoječe industrijske cone Kidričevo. OC Kidričevo I/I obsega cestno in drugo komunalno ureditev (GJI), ki bo namenjena bodoči novi obrtni coni Kidričevo, kar bo omogočilo nadaljnji razvoj gospodarskih dejavnosti v občini Kidričevo. OC Kidričevo II/I obsega izgradnjo krožišča ob cestnem priključku za načrtovano zahodno obvoznico Kidričevo (ni premet tega projekta), vhodnih objektov (novega tovornega vhoda v obstoječo industrijsko cono), nove ceste od krožišča do obstoječe ceste znotraj industrijske cone, parkirišča za tovornjake in dostopne ceste na parkirišče za tovornjake pri novem krožišču. Poseg je predviden na zahodni strani obstoječe industrijske cone, glavni namen pa je razbremenitev dovoznih cest v naselju Kidričevo do obstoječe industrijske cone s tovornim prometom in ločitev tovornega od osebnega prometa pri vstopu v obstoječo industrijsko cono, saj bodo tovorna vozila po izgradnji vstopala v industrijsko cono skozi nov tovorni vhod na zahodni strani, ki se bo preko novih cestnih povezav navezoval na novo obvoznico Kidričevo. Poseg OC Kidričevo I/I je predviden na površini 1,95 ha, poseg OC Kidričevo II/I pa na 2,1 ha. Skupna površina območij obeh posegov znaša 4,05 ha. Površina obstoječe industrijske cone Kidričevo, ki se s posegom OC Kidričevo II/I širi na zahodni strani, znaša ca. 77 ha. Površina bodoče obrtne cone Kidričevo znaša 25,7 ha. Ker površina bodoče obrtne cone Kidričevo presega prag, določen v točki G.I.1 priloge 1 Uredbe o posegih v okolje, je za poseg potrebno izvesti presojo vplivov na okolje. Postopek se vodi kot integralni postopek v skladu s IV. poglavjem GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).

(5) Upravni organ je, skladno z določbami 43. in 57. člena GZ, v postopku ugotovil:

1. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora. Obravnavana gradnja se nahaja v EUP SN16, SN19, SN33-DPA, SN34, SN37, SN40, ZV18, SN15, SN26, SN27, SN67, KI66, SN06, ZV28, KI92, KI93, KI104, KI105, SN14-DPA, SN07, SN18, ki se urejajo z Odlokom o občinskem prostorskem načrtu Občine Kidričevo (Ur. glasilo slovenskih občin, št. 38/2013, 53/2013, 22/2016, 40/2019 in 5/2020), Odlokom o občinskem podrobnem prostorskem načrtu za obvoznico Kidričevo, med glavno cesto G1-2/737 Šikole – Hajdina in regionalno cesto R2-432/1285 Majšperk – Kidričevo (zahodna obvoznica Kidričevo (Ur. glasilo slovenskih občin, št. 28/10), Uredbo o državnem prostorskem načrtu za elektrifikacijo in rekonstrukcijo železniške proge Pragersko – Hodoš (Ur. list RS, št. 51/09) ter Uredbo o državnem prostorskem načrtu za gradnjo daljnovoda 2x400 kV Cirkovce – Pince (Ur. list RS, št. 55/12). Namenska raba znotraj navedenih EUP je različna in obsega K1-Najboljša kmetijska zemljišča, PC - Površine cest, SKm - Površine podeželskega naselja, IG- Gospodarska cona, PŽ- Površine železnic, ZS- Površine za oddih, rekreacijo in šport, G- Gozdna zemljišča. Parcele se delno nahajajo v prostorski enoti ZV01 in SN06, na območju stavbnih zemljišč, s podrobnejšo namensko rabo SK - Površine podeželskega naselja. Parcele se delno nahajajo v prostorski enoti ZV18, SN16, SN33, SN34, SN37, SN36, SN17 in SN40, na območju kmetijskih zemljišč, s podrobnejšo namensko rabo KI - Najboljša kmetijska zemljišča. Parcele se delno nahajajo v prostorski enoti ZSN27 in SN15, na območju prometnih površin s podrobnejšo namensko rabo PC - Površine cest. Parcele se delno nahajajo v prostorski enoti SN18, SN56 in SN47 na območju s podrobnejšo namensko rabo G—gozdna zemljišča. Nameravana gradnja predstavlja gradnjo linijskih gradbeno inženirskih objektov, ki so skladno z 83. členom odloka lahko postavljeni na mejo parcel. Gradnja gospodarske infrastrukture mora potekati usklajeno. Linijsko GJI se načrtuje čim bolj racionalno, v skupnih infrastruktumih koridorjih, in se izogiba varstvenih območij. Predvideni objekti, klasifikacije CC-SI 21121- Lokalne ceste in javne poti, nekategorizirane ceste in gozdne ceste, CC-SI 22231 - Cevovodi za odpadno vodo, CC-SI 22240- Distribucijski elektroenergetski vodi in omrežja in CC-SI 22221- Distribucijski cevovodi za pitno in tehnološko vodo so v skladu s prilogo 4 Odloka o občinskem prostorskem načrtu Občine Kidričevo (Uradno glasilo slovenskih občin, št. 38/13, 53/13-tehnični popravek in 22/16-spremembe in dopolnitve) in Odlokom o občinskem podrobnem prostorskem načrtu za obvoznico Kidričevo -zahodna obvoznica Kidričevo (Uradno glasilo slovenskih občin, št 28/10). Gradnja objektov je dovoljena ob upoštevanju predpisov, ki urejajo gradnjo objektov na vodovarstvenih območjih. K predmetni gradnji je bilo glede skladnosti s prostorskim aktom pridobljeno tudi pozitivno mnenje občine Kidričevo.
2. Dokumentaciji za pridobitev gradbenega dovoljenja sta podpisala projektanta in vodji projektov, ki sta bila v času izdelave dokumentacije vpisana v imenik pristojne poklicne zbornice. Sestavni del dokumentacije za pridobitev gradbenega dovoljenja PGD je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ. Ena predložena projektna dokumentacija je bila izdelana skladno z določbami Pravilnika o projektni dokumentaciji (Uradni list RS št. 55/08 in 61/17).
3. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotavlja:
   1. Ugotovitve v zvezi s področji, ki so tudi predmet presoje vplivov na okolje v integralnem postopku, so podane v točki 9.
   2. Lokacija nameravanega posega se ne nahaja na erozijskem ali plazljivem območju niti v območju vodnih zemljišč, nahaja pa se v širšem vodovarstvenem območju, z oznako WO III, zajetij pitne vode po Uredbi o vodovarstvenem območju za vodno telo vodonosnikov Dravsko - ptujskega polja (Uradni list RS, št. 59/07,32/11, 24/13 in 79/15), zato lahko trajno ali začasno vpliva na vodni režim in stanje voda. Iz navedenega razloga so bila k predmetni gradnji pridobljena mnenje Direkcije RS za vode, iz katerih izhaja, da je predvidena gradnja skladna z Zakonom o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20) in na njegovi podlagi izdanimi podzakonskimi predpisi.
   3. Lokacija oziroma daljinski vpliv obravnavanega posega se nahajata izven varovanih območji, naravnih vrednot in območji pomembnih za biotsko raznovrstnost, vendar je ne glede na to pridobljeno pozitivno mnenje Zavoda za varstvo narave OE Maribor.
   4. Lokacija nameravanega posega ne posega na zavarovana območja kulturne dediščine.
   5. Lokacija oziroma daljinski vpliv obravnavanega posega se nahajata izven varovanih območji, naravnih vrednot in območji pomembnih za biotsko raznovrstnost
   6. K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje ali njihova prestavitev ter upravljavcev vodov gospodarske javne infrastrukture, katerih varovalni pasovi se nahajajo v območju predmetne gradnje (Komunalno podjetje Ptuj d.d., Občina Kidričevo, Talum Tovarna aluminija d.d., Vzdrževanje in gradnja Kidričevo d.o.o., Telekom Slovenije d.d., Elektro Maribor d.d., Telemach d. o. o.,).
   7. Iz mnenj, ki so navedena v IV. točki izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse pogoje mnenjedajalcev, k čemur je zavezan v VI. točki izreka tega dovoljenja. Upravni organ glede navedenega še ugotavlja, da zahteve mnenjedajalcev, ki se nanašajo na pridobitev soglasja mnenjedajalcev k projektni dokumentaciji za izvedbo gradnje (PZI) nimajo ustrezne pravne podlage.
4. Iz dokumentacije za pridobitev gradbenega dovoljenja (DGD in PGD), predloženih mnenj pristojnih mnenjedajalcev izhaja, da bo zagotovljena minimalna komunalna oskrba objektov, ki v konkretnem primeru obsega oskrbo s pitno vodo, energijo, odvajanje odpadnih voda in dostop do javne poti, kot navedeno v izreku te odločbe.
5. Nameravana gradnja ne bo škodljivo vplivala na varstvene cilje varovanih območij, njihovo celovitost in povezanost, kot podrobneje obrazloženo v točki 3.3. te obrazložitve.
6. Iz vpogleda v zemljiško knjigo in predloženih listin izhaja, da ima investitor pravico graditi na zemljiščih, na katerih bo izveden poseg. Investitor to pravico izkazuje skladno z določilom 35. člena GZ in sicer je investitor lastnik zemljišč oz. ima na zemljiščih vknjiženo oz. za vknjižbo predlagano stvarno služnost izgradnje GJI. Glede zemljišč parc. št. 644/2, 635/1 in 478/9 k. o. Župečja vas je investitor predložil notarsko overjene pogodbe o ustanovitvi služnostne pravice, ki jih je investitor sklenil z lastniki zemljišč.
7. Investitor ni zavezanec za plačilo nadomestila za degradacijo in uzurpacijo prostora.
8. Investitor je predložil dokazilo o plačilu odmere odškodnine zaradi spremembe namembnosti kmetijskega zemljišča v skladu z zakonom, ki ureja kmetijska zemljišča, ki jo je upravni organ odmeril z odločbo št. 35114-8/2021 z dne 29. 4. 2021. Investitor je nadalje predložil odločbo o odmeri komunalnega prispevka Občine Kidričevo, št. 426-8/2021-2 z dne 14. 4. 2021 iz katere izhaja, da ni dolžan plačati komunalnega prispevka.
9. V tem integralnem postopku je upravni organ izvedel presojo vplivov na okolje in ugotovil in ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Upravni organ je v postopku z dopisom št. 35105-89/2020/9 z dne 9. 12. 2020 zaprosil Agencijo RS za okolje in Direkcijo RS za vode za mnenje o sprejemljivosti nameravane gradnje z vidika njunih pristojnosti in morebitne pogoje, ki se nanašajo na izvedbo gradnje in uporabo objekta. Na podlagi mnenja Agencije RS za okolje št. 35403-34/2020-4 z dne 7. 1. 2021 je upravni organ pozval investitorja (z dopisom št. 35105-89/2020/13 1096-07 z dne 8. 1. 2021) k dopolnitvi PVO. Investitor je upravnemu organu dne 4. 2. 2021 predložil dopolnjen PVO, zato je upravni organ z dopisom št. 35105-89/2020/21 z dne 4. 2. 2021 ponovno zaprosil za mnenje Agencijo RS za okolje in ji posredoval navedeno gradivo. Agencija RS za okolje je dne 1. 3. 2021 podala mnenje št. 35403-34/2020-6. Iz mnenj Agencije RS za okolje izhaja, da je nameravani poseg z vidika emisij v tla, vode, zrak, hrupa, svetlobnega onesnaževanja ter elektromagnetnega sevanja in ravnanja z odpadki sprejemljiv oziroma sprejemljiv ob upoštevanju pogojev, navedenih v PVO ter dodatnih zahtev, ki izhajajo iz navedenih mnenj. Upravni organ je dne 7. 1. 2021 prejel še mnenje št. 35508-6975/2020-3, ki ga je izdala Direkcija RS za vode.

K predmetni gradnji so bila pridobljena tudi mnenja drugih pristojnih organov in organizacij, ki varujejo javne interese z vidika varovanja narave, voda in kulturne dediščine, kot so navedena v točki IV. izreka tega dovoljenja.

Upravni organ je na podlagi vpogleda v DGD, PVO, Prostorski informacijski sistem in vsa pridobljena mnenja v zvezi s predmetno gradnjo ugotovil, da:

* se lokacija nameravanega posega nahaja v severovzhodnem delu Slovenije, v občini Kidričevo, med naseljem Strnišče na severu, industrijsko cono Kidričevo na vzhodu, kmetijskimi zemljišči na jugu in zaprtim odlagališčem Rdeče blato na zahodu. Obstoječa industrijska cona obsega ca. 77 ha, v njej pa se nahaja več industrijskih obratov, med katerimi sta največja Talum d.d. Kidričevo in Silkem, d.o.o., in več manjših proizvodnih in storitvenih podjetij;
* celotno območje nameravane gradnje sicer v naravi predstavlja gozdne in v manjšem delu kmetijske površine;
* bodo vplivi, bodisi v času gradnje bodisi uporabe objekta, na tla in podzemne vode, površinske vode in poplavno varnost, zrak, hrup, naravo, vplivi z vidika nastajanja odpadkov in ravnanja z njimi, ter vplivi na kulturno dediščino, nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega dovoljenja in kot je obrazloženo v nadaljevanju;
* ostali vplivi v času gradnje in uporabe objekta so ocenjeni kot nebistveni oziroma jih ni, pri čemer je treba dosledno upoštevati tudi vse zahteve, predvidene v zakonskih in podzakonskih predpisih.
  1. Varstvo tal in voda

Tla na območju posega vsebujejo sorazmerno malo glinenih snovi, so dokaj peščena in imajo majhno ionsko izmenjevalno kapaciteto. Gre za tla, kjer desetletja poteka intenzivna kmetijska proizvodnja, vključno z visokim deležem vezanih fosfatov in kalija. Uvrščajo se med lahka tla z majhno kapaciteto za zadrževanje vode. Delež organske snovi na njivah se giblje v ornem sloju med 3,1 in 5,5%, kar jih uvršča v razred srednje humozen do humozen. Tla so prekomerno založena s fosforjem (75,8 mg P2O5/100g) in kalijem. Omenjene koncentracije običajno ne predstavljajo ekološkega problema, ker se fosfor in kalij v tleh reverzibilno vežeta. Povišane koncentracije so predvsem merilo, da druge, v tleh bolj gibljive snovi, ki lahko izhajajo iz gnojil, predstavljajo potencialni in dejanski prispevek k onesnaženju podzemne vode.

Lokacija posega se nahaja na območju vodnega telesa Dravska kotlina (VTPodV 3012) s površino 429,31 km² in s 3 tipičnimi vodonosniki:

- prodnopeščeni zasip Drave - aluvialni vodonosnik (tip po IAH: medzrnski - obširni in srednje do visoko izdatni vodonosniki);

- vodonosniki v terciarnih sedimentih (tip po IAH: medzrnski - lokalni ali nezvezni izdatni vodonosniki ali obširni vendar nizko do srednje izdatni vodonosniki);

- termalni vodonosniki v globljih terciarnih sedimentih in predterciarni podlagi (tip po IAH: medzrnski in razpoklinski - lokalni ali nezvezni izdatni vodonosniki ali obširni vendar nizko do srednje izdatni vodonosniki).

Lokaciji posega je najbližji vodotok Polskava, ki je oddaljen približno 3 km južno (in ne gravitira na predmetno lokacijo), s pritokom Reka, ki je oddaljena približno 3,4 km jugozahodno. Polskava sodi na tem območju v 3. razred kategorizacije vodotokov (tehnično urejeni vodotoki). Najbližja večja vodotoka sta kanal HE Zlatoličje in reka Drava (oddaljenost približno 5 km v severovzhodni smeri). Reka Drava sodi na tem območju v 3. razred kategorizacije vodotokov (tehnično urejeni vodotoki).

9.1.a Pričakovani vplivi v času gradnje in pogoji

Na območju gradbišč je mogoče pričakovati manjše emisije onesnaževal v tla in podtalje, ki bodo posledica obratovanja gradbenih strojev in tovornih vozil, voženj tovornih vozil na območju gradbišča in uporabe gradbenih materialov. V OPN so predpisani številni omilitveni in zaščitni ukrepi za varstvo podzemnih voda v času gradnje zaradi lokacije na vodovarstvenem območju, ki pa bodo v enaki meri ščitili tudi tla oz. podtalje pred onesnaženjem.

Pri gradnji se bodo za zemeljska in druga gradbena dela uporabljali gradbena mehanizacija in tovorna vozila, ki za svoje delovanje potrebujejo naftne derivate, in predstavljajo potencialni vir onesnaženja tal zaradi možnosti iztekanja goriv, olj ali drugih tekočin, ki vsebujejo nevarne snovi. V času gradnje bo prisotno stalno, lahko pa tudi izredno onesnaženje. Stalno onesnaženje je posledica normalnega delovanja gradbenih strojev in transportnih vozil ter se odraža v emisiji izpušnih plinov, ostankih pnevmatik in zavor itd. V okolje se širi po različnih transportnih poteh, po katerih onesnaževalo postane del geokemičnega kroga, v katerem z različno dolgimi zadrževalnimi časi prehaja iz podsistema v podsistem. Stalno onesnaženje se širi po zraku in se občasno z dežjem spira v tla in podtalje. Do izrednega vnosa onesnaženja v tla bi lahko prišlo ob različnih nesrečah oz. izrednih dogodkih, npr. ob razlitju ali razsutju večje količine nevarnih snovi, izlitju goriva ali olja iz gradbenih strojev ali tovornih vozil, in obenem ob opustitvi takojšnjega ukrepanja osebja na gradbišču. Možnost za takšne izredne dogodke je zelo majhna oz. zanemarljiva. Z ustrezno organizacijo gradbišča, kar vključuje tudi ustrezno skladiščenje in ravnanje z nevarnimi snovmi ter odpadki, je v normalnih pogojih gradnje mogoče v celoti preprečiti onesnaženje tal zaradi razlitja ali razsutja nevarnih snovi.

Izkopani material, vključno z rodovitnim slojem (humusom), se bo v največji možni meri uporabil na istem gradbišču. Posredni vpliv na kakovost tal na lokaciji (lokacijah) vnosa viškov izkopov v tla ali druge rabe (uporaba humusa oz. rodovitnega sloja tal) bo zanemarljiv, saj bo to mogoče le, če bo material neonesnažen oz. bo kakovost oz. onesnaženost v dovoljenih okvirih glede na predpise, ki urejajo ravnanje z odpadki in vnos v tla.

Lokacija obravnavanega in povezanega posega (nova obrtna cona Kidričevo) se pretežno nahaja znotraj širšega vodovarstvenega območja (VVO III), v manjšem delu (vzhodni del posega OC Kidričevo II/I) pa znotraj ožjega vodovarstvenega območja (VVO II) po Uredbi o vodovarstvenem območju za vodno telo vodonosnikov Dravsko-ptujskega polja (Uradni list RS, št. 59/07, 32/11, 24/13, 79/15, v nadaljevanju: Uredba o VVO). V fazi gradnje obstaja največja možnost za onesnaženje podzemne vode, saj se z izkopi zmanjša krovna zaščitna plast med površjem in gladino podzemne vode, zato onesnaženje lahko hitreje prodre v vodonosnik. Uredba o VVO glede gradnje objektov in izkopov določa:

- na VVO II se z gradnjo ne sme posegati v območje nihanja podzemne vode, izkopi pa so dovoljeni, če so izvedeni več kakor 2 m nad najvišjo gladino podzemne vode;

- na VVO III se sme graditi nad srednjo gladino podzemne vode (razen v primeru dovoljenih izjem);

- dno ponikovalnice za posredno odvajanje v podzemne vode mora biti vsaj 1 m nad najvišjo gladino podzemne vode.

Obravnavani poseg je skladen s pogoji Uredbe o VVO glede globine gradnje, izkopov in dna ponikovalnega polja. Celotni poseg OC Kidričevo I/I se nahaja na VVO III. Največja globina izkopov za GJI v okviru posega bo 4,13 m za revizijske jaške in 3,75 m za črpalni jašek, sicer pa manj - od 0,80 m za cesto do 1,60 m za vodovod pod železnico. Srednji nivo podzemne vode na območju nove ceste, ki se ga lahko privzame za celotno območje posega, se nahaja na ꟷ7,33 m (233,52 m n.v.), kar pomeni da bodo vsi predvideni izkopi in objekti izvedeni nad srednjim nivojem podzemne vode. Pretežni del posega OC Kidričevo II/I, vključno z novim vhodnim portalom oz. vstopnim objektom, parkiriščem za tovorna vozila, ponikovalnim poljem in lovilnikom olj se nahaja na VVO III, del GJI pa na VVO II. Največja globina izkopov bo 3,90 m za ponikovalno polje in 3,00 m za lovilnik olj, sicer pa manj – od 0,40 m za parkirišče za tovorna vozila in dostopno cesto do 2,20 m za meteorno kanalizacijo. Srednji nivo podzemne vode na območju novega tovornega vhoda v industrijsko cono, ki se ga lahko privzame za celotno območje dela posega, ki se nahaja na VVO III, se nahaja na -6,44 m (232,25 m n.v.), kar pomeni, da bodo vsi predvideni izkopi in objekti na VVO III izvedeni nad srednjim nivojem podzemne vode.

Območje nihanja podzemne vode na območju novega tovornega vhoda v industrijsko cono se nahaja na 231,38 - 233,11 m n.v., najvišji nivo pa na -5,57 m (233,11 m n.v.), kar pomeni, da se z gradnjo GJI na VVO II ne bo posegalo v območje nihanja podzemne vode, vsi predvideni izkopi pa bodo izvedeni več kot 2 m nad najvišjo gladino podzemne vode. Dno ponikovalnega polja, ki bo izveden v okviru posega OC Kidričevo II/I, bo na 235,85 m n.v. Najvišji nivo podzemne vode na območju novega tovornega vhoda v industrijsko cono se nahaja na 233,11 m n.v., kar pomeni, da bo dno ponikovalnice več kot 1 m nad najvišjo gladino podzemne vode.

OPN v posebnih PIP za gradnjo in posege v industrijski coni KI88 in gospodarski coni KI92 ter KI104 (138.a, 138.b in 138.c člen) določa, da so izkopi na gradbišču dovoljeni nad srednjo gladino podzemne vode, ki jo definira na 233 m n.v. Vsi izkopi bodo izvedeni nad 233 m n.v., s tem pa je obravnavani poseg skladen tudi z določili OPN.

Vpliv posega - obravnavanega in povezanega (nova obrtna cona Kidričevo) ter celotni vpliv (sprememba v celotni obremenitvi okolja) na tla in na podzemne vode v času gradnje se ocenjuje kot nebistven vpliv, zaradi izvedbe omilitvenih ukrepov. Upravni organ je z namenom varovanja tal in podzemnih voda v času izvedbe načrtovanih ureditev, v točki V./1. izreka tega dovoljenja, določil dodatne ukrepe, ki se nanašajo na preprečitev onesnaženja tal in podzemnih voda z nevarnimi snovmi. Prav tako je na podlagi mnenja št. 35508-6975/2020-3 z dne 7. 1. 2021, Direkcije RS za vode, določil dodatni omilitveni ukrep glede upoštevanja omejitev iz Uredbe o VVO.

9.1.b Pričakovani vplivi v času obratovanja

Emisije onesnaževal v tla in v podzemne vode, kot posledice obratovanja obravnavanega posega in nove obrtne cone Kidričevo (povezan poseg), bodo zelo majhne oz. zanemarljive. Vse nastale komunalne odpadne vode se bodo zbirale z ločeno kanalizacijo, ki se bo priključila na obstoječo javno kanalizacijo, zaključeno s KČN. Padavinske odpadne vode iz povoznih površin se bodo odvajale v ponikanje - pri posegu OC Kidričevo I/I (nova cesta za obrtno cono) bodo sicer ponikale razpršeno, kar pa je pri pričakovanih prometnih obremenitvah na tej cesti dovoljeno v skladu s predpisi, pri posegu OC Kidričevo II/I pa se bodo odvajale v ponikanje po predhodnem čiščenju v peskolovih in lovilnikih olj. Tudi v novi obrtni coni bodo investitorji oz. upravljavci objektov morali zagotavljati ustrezno ravnanje z vsemi odpadnimi vodami, vključno s padavinskimi iz parkirnih in manipulativnih površin, zato se tudi iz tega vira ne pričakuje emisij onesnaževal v tla.

V času obratovanja se pri obravnavanem in povezanem posegu (nova obrtna cona Kidričevo) ne pričakuje emisij ali drugih vplivov, ki bi lahko zmanjšali primernost kmetijskih zemljišč v ožji in širši okolici za pridelavo hrane ali krme.

* 1. Varstvo pred hrupom

Odlok o občinskem prostorskem načrtu Občine Kidričevo (Uradno glasilo slovenskih občin, št. 38/13, 38/13 - teh.popr., 22/16, 40/19, 5/20) predvideva 3 stopnje varstva pred hrupom. Poseg OC Kidričevo I/I (GJI za načrtovano gospodarsko cono Kidričevo) je predviden na območjih z različno podrobnejšo namensko rabo (K1, PC, SK; SKm, IG, PŽ in ZS), za katere veljata III. in IV. stopnja varstva pred hrupom. Poseg OC Kidričevo II/I (nov tovorni vhod v industrijsko cono, parkirišče za tovorna vozila in GJI) je predviden na območjih s podrobnejšo namensko rabo PC, IP in IG, za katera velja IV. stopnja varstva pred hrupom, kamor se uvršča tudi neposredna okolica. Načrtovana obrtna cona Kidričevo je predvidena na območju s podrobnejšo namensko rabo IG, za katero velja IV. stopnja varstva pred hrupom, kamor se uvršča tudi neposredna okolica. Obstoječa industrijska cona Kidričevo se nahaja na območju s podrobnejšo namensko rabo IP, za katero velja IV. stopnja varstva pred hrupom, kamor se uvršča tudi neposredna okolica. Za najbližje stanovanjsko območje, v naselju Strnišče, kjer se nahajajo objekti z varovanimi prostori, je določena podrobnejša namenska raba SK; SKm, za katero velja III. stopnja varstva pred hrupom.

9.2.a Pričakovani vplivi v času gradnje in pogoji

Dostop za tovorna in ostala vozila do gradbišča OC Kidričevo I/I je predviden z južne strani iz regionalne ceste R2-432/1285 Majšperk ꟷ Apaški križ po obstoječi lokalni cesti Župečja vas – Strnišče, dostop do gradbišča za OC Kidričevo II/I pa z južne strani iz regionalne ceste R2-432/1285 Majšperk ꟷ Apaški križ preko javne poti JP 665241 in v nadaljevanju po obstoječi makadamski poti.

Med gradnjo se bo obremenitev s hrupom povečala v okolici gradbišča zaradi gradbenih del in obratovanja gradbene mehanizacije ter ob transportnih poteh za prevoze materiala za potrebe gradnje. Transport za potrebe gradnje bo potekal po obstoječi cestni mreži in po območju gradbišča. Obremenitev s hrupom bo največja pri intenzivnih zemeljskih delih, povečana pa bo tudi na območju ob transportnih za potrebe gradnje.

Vplivno območje gradbišča bo odvisno predvsem od tehnologije in zahtevnosti gradnje, trajanja in intenzivnosti gradbenih del, ki povzročajo povečano emisijo, jakosti in karakteristike hrupa uporabljenih gradbenih strojev ter intenzivnosti prevozov tovornih vozil in gradbene mehanizacije po gradbišču in dovoznih poteh na gradbišče. Vpliv gradnje in transporta materiala bo odvisen tudi od gostote stanovanjske pozidave v okolici gradbišča in transportnih poti. Največji gradbeni posegi bodo pripravljalna zemeljska dela (izkop, odvažanje in začasno skladiščenje materiala), nasipavanje materiala, dovažanje gradbenega materiala na območje posega, obratovanje delovnih naprav na gradbiščih, delovanje gradbenih in transportnih sredstev na območju gradbišč.

V širši okolici bo vpliv prisoten tudi ob transportnih poteh do odvzemnih mest gradbenega materiala (kamnolomi, betonarne, asfaltne baze, …) ter do lokacij za začasno ali trajno skladiščenje izkopnega materiala. Vpliv gradnje na ožjem območju ob gradbišču bo neposreden in kratkoročen, na širšem vplivnem območju pa bo prisoten tudi daljinski vpliv zaradi dodatnih prevozov za potrebe gradnje.

Neposredno ob območju načrtovane obrtne cone Kidričevo ni stanovanjske pozidave, najbližje stavbe so od območja predvidene cone oddaljene približno 120 m. Gradnja cestne in komunalne infrastrukture bo potekala do navezave na obstoječo gospodarsko javno infrastrukturo in bo v naseljih Strnišče in Župečja vas potekala tudi v bližini obstoječe pozidave. Gradbišče GJI OC Kidričevo I/I se najbolj približa posameznim stanovanjskim stavbam v vzhodnem in zahodnem delu naselja Strnišče ter na severnem robu naselja Župečja vas. V 10 m pasu od gradbišča se nahaja 1 stanovanjska stavba (2 prebivalca), v 25 m pasu je 9 stanovanjskih stavb (15 prebivalcev), v 50 m pasu 21 stanovanjskih stavb (42 prebivalcev) in v 100 m pasu 36 stanovanjskih stavb (83 prebivalcev). Gradbišče nove obrtne cone Kidričevo se najbolj približa posameznim stanovanjskim stavbam v južnem delu naselja Strnišče, najbližje stavbe z varovanimi prostori bodo do meje posega oddaljene več kot 120 m severno. V 100 m pasu od gradbišča GJI OC Kidričevo II/I in obrtne cone Kidričevo ni stavb z varovanimi prostori. V 10 m pasu od transportne poti do gradbišča OC Kidričevo I/I se nahaja 10 stanovanjskih stavb (24 prebivalcev), v 25 m pasu 36 stanovanjskih stavb (98 prebivalcev), v 50 m pasu 54 stanovanjskih stavb (151 prebivalcev) in v 100 m pasu 79 stanovanjskih stavb (214 prebivalcev). V 10 m pasu od transportne poti do gradbišča OC Kidričevo II/I se nahaja 11 stanovanjskih stavb (24 stanovalcev), v 25 m pasu 23 stanovanjskih stavb (48 stanovalcev), v 50 m pasu 28 stanovanjskih stavb (64 stanovalcev) in v 100 m pasu 48 stanovanjskih stavb (128 stanovalcev). Dostop do gradbišča nove obrtne cone Kidričevo bo večinoma potekal po novi obvoznici Kidričevo.

Vpliv na obremenjenost okolja s hrupom je bil ocenjen v Elaboratu ocene obremenitve okolja s hrupom Obrtna cona Kidričevo I. in II. faza – 1. del, poročilo št. 100520-jh/n 2020-031/PVO z dne 7. 9. 2020, Epi Spektrum d.o.o., Strossmayerjeva ulica 11, 2000 Maribor. Vpliv gradbenih del in transporta materiala na obremenitev s hrupom pri najbolj izpostavljenih stavbah z varovanimi prostori ob gradbišču, je ocenjen z modelnim izračunom na podlagi podatkov o zvočni moči uporabljene gradbene mehanizacije, časa obratovanja gradbišča in na podlagi ocenjenega števila prevozov tovornih vozil na gradbišče.

Gradnja OCK I/I in OCK I/II se bo izvajala sočasno, vendar gradbišči ne bosta povezani in bosta obratovali neodvisno eno od drugega. Obratovanje gradbišča in transport materiala bo omejeno le na dnevno obdobje med 6. in 18. uro.

V času urejanja GJI - OCK I/I in OCK II/I se gradbišče cestne infrastrukture najbolj približa posameznim stanovanjskim stavbam v vzhodnem in zahodnem delu naselja Strnišče, najbližje stavbe z varovanimi prostori v Strnišču (Strnišče 2 in 14) bodo do meje posega oddaljene med 20 in 25 m, gradbišče GJI stavbam v severnem delu Župečje vasi do oddaljenosti 9 m (Župečja vas 29). Največja povprečna letna obremenitev s hrupom v času gradnje bo po oceni v Strnišču dosegala v dnevnem obdobju do 50 dB(A), v času intenzivnih del do 56 dB(A). V času urejanja obrtne cone Kidričevo, ki jo presoja obravnava kot povezani poseg, se gradbišče najbolj približa posameznim stanovanjskim stavbam v južnem delu naselja Strnišče, najbližje stavbe z varovanimi prostori bodo do meje posega oddaljene več kot 120 m, povprečna letna obremenitev s hrupom v dnevnem obdobju ne bo presegala 48 dB(A), v času intenzivnih del 54 dB(A).

Vpliva impulznega hrupa ne bo, mejne konične vrednosti med gradnjo GJI in OCK ne bodo presežene. Na letnem povprečju in v času intenzivne gradnje mejne vrednosti kazalcev hrupa, ki ga bo povzročala gradnja GJI v okviru OCK I/I in OCK II/I ter obrtne cone kot povezanega posega, ne bodo presežene pri nobeni stavbi z varovanimi prostori.

Transportne poti bodo povezovale gradbišča z mesti za odvzem materiala ter z betonarnami in asfaltnimi bazami. Pri izračunu neposredne in skupne obremenitve s hrupom zaradi transporta je bol upoštevan predviden prevoz za potrebe gradnje po obvoznem in lokalnem cestnem omrežju. Obremenitev s hrupom v času gradnje bo povečana le v dnevnem obdobju, ko se bo transport izvajal. Skupen transport po javnem cestnem omrežju med gradnjo OCK I/I bo po oceni obsegal do največ 50 prevozov dnevno, upoštevan je transport v obe smeri (prevozi iz in na gradbišče), med gradnjo OCK II/I pa bo po oceni obsegal največ 30 prevozov dnevno. Na območju naselja Strnišče bo povprečna obremenitev s hrupom zaradi transporta za potrebe gradbišča OCK I/I pri najbližjih stavbah z varovanimi prostori v dnevnem obdobju dosegala do 53dB(A), v naselju Župečja vas do 55 dB(A). Transport do gradbišča OCK II/I bo delno potekal tudi skozi naselje Župečja vas, povprečna obremenitev s hrupom zaradi transporta bo pri najbližjih stavbah z varovanimi prostori v dnevnem obdobju dosegala do 56 dB(A). Glede na predvideno količino prevoženega materiala in predvideno dinamiko prevozov neposredna obremenitev zaradi transporta za potrebe gradnje obvozne ceste ne bo nikjer presegala mejnih vrednosti za linijske vire hrupa. Dostop do gradbišča nove obrtne cone Kidričevo (povezani poseg) bo potekal po novi obvoznici Kidričevo in novi dostopni cesti, zgrajeni v okviru OC Kidričevo I/I. Skupen transport po javnem cestnem omrežju med gradnjo bo po oceni obsegal do največ 60 prevozov dnevno. Neposredna obremenitev s hrupom zaradi transporta materiala v času izvedbe gradnje na celotnem območju obrtne cone bo ob lokalni cesti v naselju Strnišče dosegala do 50 dB(A) in ne bo presegala mejnih vrednosti za linijske vire hrupa pri nobeni stavbi z varovanimi prostori.

Ocena vpliva transporta in obratovanja gradbišča OCK I/I na povečanje skupne obremenitve s hrupom izkazuje, da se bo emisija hrupa cestnega prometa na letni ravni v dnevnem obdobju povečala na lokalni cesti Župečja vas – Strnišče za 3,2 dB(A), na R2-432/1285 Majšperk - Apaški križ pa za 0,9 dB(A). Lokalna cesta Župečja vas – Strnišče je v obstoječem stanju malo obremenjena s prometom, v povprečju po oceni 724 vozil dnevno, od teh 18 vozil >3,5t. Med gradnjo se bo število težkih tovornih vozil povečalo za dodatnih 50 vozil/dan, vendar kljub povečanju emisije hrupa cestnega prometa za 3,2 dB(A) v dnevnem obdobju ob lokalni cesti mejna vrednost kazalca dnevnega hrupa za linijski vir ne bo presežena pri nobeni stavbi z varovanimi prostori. V nadaljevanju bo transport potekal po regionalni cesti R2-432/1285 Majšperk - Apaški križ, ki je bila v letu 2018 povprečno obremenjena s 5.100 vozili dnevno, od tega 157 tovornih vozil. Zaradi dodatnega transporta med gradnjo se bo predvidoma emisija hrupa po regionalni cesti R2-432/1285 Majšperk - Apaški križ v dnevnem obdobju povečala za največ 0,6 dB(A). Dostop do gradbišča OCK II/I je predviden iz južne strani iz regionalne ceste R2-432/1285 Majšperk - Apaški križ, preko javne poti JP 665241 in v nadaljevanju po obstoječi makadamski poti. Kumulativnega vpliva ne bo, ker je promet v obstoječem stanju na obravnavani prometnici zanemarljiv, po oceni manj kot 100 vozil dnevno. Dostop do gradbišča nove obrtne cone Kidričevo (povezani poseg) bo potekal po novi obvoznici Kidričevo in novi dostopni cesti, zgrajeni v okviru OC Kidričevo I/I.

Vpliv posega - obravnavanega in povezanega (nova obrtna cona Kidričevo) ter celotni vpliv (sprememba v celotni obremenitvi okolja) na obremenjenost okolja s hrupom v času gradnje se ocenjuje kot nebistven vpliv, zaradi izvedbe omilitvenih ukrepov. Upravni organ je v točki V./2.a izreka tega dovoljenja z namenom preprečevanja obremenjevanja okolja s hrupom v času gradnje, določil dodatne ukrepe glede uporabe delovnih naprav, gradbenih strojev in začasnih gradbiščnih naprav, določil časovne omejitve pri hrupnih gradbenih delih na odprtih površinah, pri delih, ki povzročajo impulzni hrup in za transport za potrebe gradnje po javnem cestnem omrežju in po gradbišču.

9.2.b Pričakovani vplivi v času obratovanja in pogoji

Med obratovanjem bo vir hrupa nova cesta za obrtno cono (OC Kidričevo I/I) in nov tovorni vhod v industrijsko cono z dovozno cesto in novim parkiriščem za tovorna vozila (OC Kidričevo II/I). Promet se bo iz obrtne in industrijske cone Kidričevo preko cestnega omrežja, predvidenega v okviru GJI (OC Kidričevo I/I in II/I), navezoval na zahodno obvoznico Kidričevo, ki pa ni predmet posega.

Ker predvidene dejavnosti v novi obrtni coni še niso v celoti znane in ker tudi za že znana posega v novi obrtni coni ni bilo na voljo podatkov o legi prevladujočih virov hrupa in njihovi zvočni moči, je vpliv nove obrtne cone na obremenitev s hrupom v PVO ocenjen izkustveno.

Pričakovane prometne obremenitve, ki bodo posledica izvajanja dejavnosti v novi obrtni coni, v tej fazi niso znane. Pri oceni vpliva obratovanja prometnic GJI, zgrajenih v okviru posega OC Kidričevo I/I in OC Kidričevo II/I, so zato upoštevane napovedi prometnih obremenitev zahodne obvoznice Kidričevo v planskem obdobju leta 2040, kjer je vključena tudi navezava na obstoječo industrijsko cono Kidričevo (odsek št. 5 obvoznica Kidričevo – industrijska cona Kidričevo). Po teh podatkih bo navezava do obstoječe industrijske cone obremenjena s povprečno 1.447 vozil dnevno, od teh 434 vozil >3,5t. Pri izvozu iz obvoznice za industrijsko cono je predvidena ureditev krožišča s štirimi priključki (priključek na obvoznico, priključek na parkirišče za tovorna vozila, priključek na vhodno cesto v industrijsko cono Kidričevo in priključek na parkirišče za osebna vozila (zadnje ni predmet tega posega). Ureditev parkirišča za tovorna vozila s 25 parkirnimi mesti na površini 5.980 m² je predvidena na območju južno od krožišča.

Obremenitev okolja s hrupom zaradi cestnega prometa na cestnem omrežju OC Kidričevo I/I in II/I je ocenjena v skladu z Uredbo o ocenjevanju in urejanju hrupa v okolju (Uradni list RS, št. [121/04](http://www.uradni-list.si/1/objava.jsp?sop=2004-01-5018) in [59/19](http://www.uradni-list.si/1/objava.jsp?sop=2019-01-2668)) in Uredbo o mejnih vrednostih kazalcev hrupa v okolju z modelnim izračunom na podlagi ocenjenih prometnih podatkov za leto 2040.

Pri najbližjih stavbah z varovanimi prostori v naselju Strnišče bo poglavitni vir hrupa promet po GJI, dodatni prispevek obratovanja novega parkirišča za tovorna vozila bo majhen. Obremenitev s hrupom pri najbližjih stavbah z varovanimi prostori v naselju Strnišče bo zaradi obratovanja GJI (OC Kidričevo I/I in OC Kidričevo II/I) majhna; v dnevnem obdobju bo dosegala do 40 dB(A), v večernem obdobju do 35 dB(A), v nočnem obdobju do 34 dB(A) ter v celodnevnem obdobju Ldvn do 42 dB(A). Mejne vrednosti kazalcev hrupa za linijski vir ne bodo presežene.

Priloga 4 OPN določa dopustne objekte na območju načrtovane obrtne cone s podrobnejšo namensko rabo IG. Glede na dopustne oz. možne dejavnosti (obrtne, skladiščne, prometne, trgovske, poslovne in proizvodne dejavnosti, industrijska dejavnost ni predvidena) je ocenjeno, da bo obratovalni čas omejen predvsem na dnevni čas (od 6. do 18. ure) ob delavnikih, brez nedelj in praznikov. Tudi pričakovane prometne obremenitve, ki bodo posledica izvajanja dejavnosti v načrtovani gospodarski coni, v tej fazi niso znane.

Predvideni objekti in dejavnosti v obrtni coni so znani le za približno polovico območja obrtne cone - za dve od štirih EUP in sicer za KI92 in KI104, kjer sta predvidena logistična centra. Za preostali dve EUP, za kateri še niso znani podatki o vrsti dejavnostih, so bile privzete podobne dejavnosti.

Za določitev računske ocene obremenitve s hrupom pri najbližjih stavbah z varovanimi prostori, na podlagi izkušenj iz podobnih obrtnih con, je v izračunu obravnavan najslabši scenarij. Ocena emisije hrupa zaradi obratovanja naprav je bila določena po standardu SIST ISO 9613:1997 za industrijske vire ter po RLS-90 za parkirišča z verificiranim računskim modelom IMMI 2018. Obremenitev s hrupom je bila dodatno izračunana v 9 imisijskih računskih točkah pri najbližjih stavbah z varovanimi prostori v naselju Strnišče v višini najvišje bivalne etaže. Z modelnim izračunom ocenjene vrednosti kazalcev hrupa pri najbližjih stavbah z varovanimi prostori v naselju Strnišče med obratovanjem obrtne cone Kidričevo izkazujejo na imisijski točki IM01 (na naslovu Strnišče 2, na odd. 425 m) naslednje vrednosti brez upoštevanja protihrupnega nasipa: Ldan=41 dBA(A), Lvečer=39 dB(A), Lnoč=39 dB(A), Ldvn=46 dB(A), ter naslednje vrednosti z upoštevanjem protihrupnega nasipa višine 5m: Ldan=41 DB(A), Lvečer=39 dB(A), Lnoč=39 dB(A), Ldvn=46 dB(A). Na imisijski točki IM09 (na naslovu Strnišče 14, na odd. 676 m) pa izkazujejo naslednje naslednje vrednosti brez upoštevanja protihrupnega nasipa: Ldan=41dB(A), Lvečer=38 dB(A), Lnoč=38 dB(A), Ldvn=45 dB(A), ter naslednje vrednosti z upoštevanjem protihrupnega nasipa višine 5m: Ldan=42 dB(A), Lvečer=39 dB(A), Lnoč=39 dB(A), Ldvn=46 dB(A).

Pri obravnavanem scenariju so poglavitni vir hrupa na strehi obratov (klimati) ali v večji oddaljenosti od tal (do 25 m), zato je učinkovitost protihrupnega nasipa majhna, obremenitev s hrupom se pri najbližjih stavbah zmanjša le okrog 0,5 dB(A). Obremenitev s hrupom pri najbližjih stavbah z varovanimi prostori v naselju Strnišče bo zaradi obratovanja obrtne cone Kidričevo po obravnavanem scenariju majhna; v dnevnem obdobju bo dosegala do 44 dB(A), v večernem in nočnem obdobju do 41 dB(A) ter v celodnevnem obdobju Ldvn do 47 dB(A). Mejne vrednosti kazalcev hrupa, ki ga povzroča obratovanje naprave, obrata ali industrijskega kompleksa, ne bodo presežene.

Pri okvirni oceni obremenitve s hrupom zaradi kumulativnega vpliva je upoštevano hkratno obratovanje GJI (OC Kidričevo I/I in OC Kidričevo II/I) in obrtne cone Kidričevo za najslabši možni scenarij, brez upoštevanja protihrupnega nasipa. Obremenitev s hrupom pri najbližjih stavbah z varovanimi prostori v naselju Strnišče bo zaradi hkratnega obratovanja v dnevnem obdobju dosegala do 44 dB(A), v večernem in nočnem obdobju do 41 dB(A) ter v celodnevnem obdobju Ldvn do 48 dB(A). Mejne vrednosti celotne obremenitve s hrupom ne bodo presežene.

Vpliv posega - obravnavanega in povezanega (nova obrtna cona Kidričevo) ter celotni vpliv (sprememba v celotni obremenitvi okolja) na obremenjenost okolja s hrupom v času obratovanja se ocenjuje kot nebistven vpliv, zaradi izvedbe omilitvenih ukrepov. Upravni organ je v z namenom preprečevanja hrupa v okolju v času obratovanja v točki V./2.b določil dodatni omilitveni ukrep na podlagi mnenja št. 35403-34/2020-34 z dne 7. 1. 2021, Agencije RS za okolje, ki se nanaša na dovoljen pričetek obratovanja obrtne cone po izgradnji nove obvoznice Kidričevo.

* 1. Varstvo pred svetlobnim onesnaževanjem

Na območju obravnavanega posega (OC Kidričevo I/I in II/I) virov svetlobe v obstoječem stanju na pretežnem delu posega ni, prav tako jih ni na lokaciji nove obrtne cone Kidričevo. V ožji in širši okolici lokacije obravnavanega posega je, predvsem v poselitvenih območjih v naseljih, prisotna javna razsvetljava oz. razsvetljava ceste. Po podatkih Občine Kidričevo je poraba elektrike za javno razsvetljavo v letu 2018 znašala skupaj 238.570 kWh (36,4 kWh na prebivalca občine pri 6.543 prebivalcih).

Industrijska cona Kidričevo je, poleg razsvetljave javnih cest, eden pomembnejših virov svetlobnega onesnaževanja okolja na širšem območju. Skladno z Uredbo o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10, 46/13) ima družba Talum d.d. Kidričevo, kot upravljavec razsvetljave, izdelan načrt razsvetljave iz oktobra 2010. Po podatkih iz tega načrta so viri svetlobe, ki povzročajo svetlobno onesnaževanje, razsvetljava cest, razsvetljava proizvodnih objektov in razsvetljava poslovnih stavb. Skupna dolžina osvetljenih internih cest znaša ca. 8 km, vsota zazidane površine stavb pa ca. 720.000 m². V oktobru 2010 je bilo skupno število vseh nameščenih zunanjih svetilk na območju družbe Talum d.d. Kidričevo in njenih odvisnih družb 408, njihova instalirana moč pa 137,6 kW, vendar je bilo od tega trajno ugasnjenih in izločenih iz uporabe večje število svetilk s skupno močjo 63,8 kW. Tako je znašala znaša skupna moč zunanjih aktivnih svetilk za razsvetljavo proizvodnih objektov in poslovnih stavb 43,8 kW in 30 kW za razsvetljavo internih cest.

9.3.a Pričakovani vplivi v času gradnje

Gradbena dela se bodo izvajala v svetlem obdobju dneva, zato razsvetljava gradbišča ne bo potrebna oz. bo lahko prisotna le izjemoma (v zimskem času ali v času slabih vremenskih razmer), pri čemer pa bodo morali biti upoštevani pogoji, ki jih za razsvetljavo gradbišča določa Uredba o mejnih vrednostih svetlobnega onesnaževanja okolja. Vpliv se zato ocenjuje kot nepomemben, tudi glede vpliva na osvetljenost oken stavb z varovanimi prostori.

9.3.b Pričakovani vplivi v času obratovanja in pogoji

Nov vir svetlobe na območju obravnavanega posega bo nova razsvetljava ceste. Skupaj (oba posega OC Kidričevo I/I in II/I) je predvidenih 73 novih svetilk za razsvetljavo ceste s skupno električno močjo 3,2 kW in skupno letno porabo električne energije 12.612 kWh.

Podatkov o predvideni zunanji razsvetljavi oz. virih svetlobe v načrtovani obrtni coni Kidričevo (povezan poseg) v tej fazi še ni na voljo, bodo pa zagotovo prisotni. Glede na podrobnejšo namembnost območja obrtne cone IG (gospodarske cone, namenjene obrtnim, skladiščnim, prometnim, trgovskim, poslovnim in proizvodnim dejavnostim) in že znani predvideni dejavnosti v dveh od štirih EUP (logistični center), se lahko predvidi naslednje vrste razsvetljave: razsvetljava proizvodnega objekta, poslovne stavbe, objekta za oglaševanje in za varovanje, pri čemer bodo investitorji objektov v obrtni coni morali upoštevati omejitve in pogoje, ki jih za posamezno vrsto razsvetljave določa predpis in OPN.

Z obravnavanim posegom se ne spreminja obstoječa razsvetljava v industrijski coni Kidričevo. Predvidene svetilke nove razsvetljave ceste, ki bo izvedena v okviru obravnavanega posega (OC Kidričevo I/I in II/I) bodo skladne s 4. členom omenjene uredbe in bodo zagotavljale 0% delež svetlobnega toka, ki seva navzgor.

Na območju in v bližnji okolici načrtovanih odsekov A in B ceste za novo obrtno cono Kidričevo (poseg OC Kidričevo I/I), novih cest in parkirišča za tovorna vozila (poseg OC Kidričevo II/I) in načrtovane obrtne cone Kidričevo (povezan poseg), ni stavb z varovanimi prostori. Najbližje stavbe z varovanimi prostori se nahajajo severno v naselju Strnišče, v oddaljenosti ca. 100 m severozahodno in najmanj ca. 160 m severno od načrtovane obrtne cone, vmes pa se ohranja varovalni pas gozda. Poleg tega gre za pretežno raven teren, z OPN pa je za EUP KI88 (del posega OC Kidričevo II/I) in EUP KI92 ter KI104 (nova gospodarska cona) predpisana ureditev visokega zelenega pasu na zunanjih robovih, zlasti ob stiku s prometnimi površinami, katere cilj je zakrivanje vidne izpostavljenosti objektov, pri čemer mora drevnina v končnem stanju doseči višino najmanj 12 m. Glede na vse navedeno ni pričakovati zaznavnega vpliva v tej fazi predvidenih virov svetlobe v okviru obravnavanega posega in nove obrtne cone na osvetljenost oken varovanih prostorov v širši okolici.

Barva svetlobe je v OPN izrecno določena za osvetljevanje prometnic znotraj EUP KI88 (del posega OC Kidričevo II/I) in EUP KI92 ter KI104 (nova gospodarska cona) in predpisuje da je, v primeru osvetlitve obstoječih ali novih prometnic, potrebno za javno razsvetljavo uporabiti svetlobna telesa, ki oddajajo svetlobo barvne temperature 2.700 K. Gre za svetlobo toplo bele barve, z majhnim deležem modre svetlobe, ki je ljudem prijaznejša in ima manjši negativni vpliv na nočno aktivne živali (žuželke, ptice, netopirje), saj te najbolj privlači svetloba s poudarjenim modrim delom spektra.

Pri obravnavanem posegu so za novo razsvetljavo ceste pri posegu OC Kidričevo I/I predvidene svetilke s svetlobo barvne temperature 4.000 K, pri posegu OC Kidričevo II/I pa 3.000 K. Po podatkih projektanta OC Kidričevo I/I so bile za novo cesto izbrane svetilke s s svetlobo barvne temperature 4.000 K iz razloga, ker se s tem dosega boljša barvna razpoznavnost, ker gre za bolj belo svetlobo, in boljši izkoristek lm/W kot pri svetilkah z nižjo barvno temperaturo. Nova razsvetljava ceste v okviru posega OC Kidričevo I/I ne posega v EUP KI92 in KI104 (nova gospodarska cona), za katere je barva svetlobe omejena na 2.700 K, poseg pa se tudi ne nahaja znotraj ali v bližini varovanih območij narave.

Vpliv posega - obravnavanega in povezanega (nova obrtna cona Kidričevo) ter celotni vpliv (sprememba v celotni obremenitvi okolja) na svetlobno onesnaženje okolja v času obratovanja se ocenjuje kot nebistven vpliv, zaradi izvedbe omilitvenih ukrepov. Upravni organ je v točki V./3. na podlagi mnenja št. 35403-34/2020-6 z dne 1. 3. 2021, Agencije RS za okolje, določil dodatni omilitveni ukrep glede barvne temperature svetilk in avtomatskega krmiljenja svetilk zunanje razsvetljave za namen varstva pred svetlobnim onesnaževanjem.

* 1. Ravnanje z odpadki

Na območju obravnavanega posega odpadki v obstoječem stanju ne nastajajo. Odpadke, ki nastajajo v obstoječi industrijski coni, podjetja redno oddajajo ustreznim zbiralcem ali izvajalcem obdelave odpadkov.

Po podatkih iz Prostorskega informacijskega sistema občin, ki povzema podatke iz nacionalnega registra divjih odlagališč, je na širšem območju obravnavane lokacije registriranih več divjih odlagališč odpadkov.

9.4.a Pričakovani vplivi v času gradnje in pogoji

V času gradnje bodo nastajali predvsem gradbeni odpadki iz skupine 17 iz seznama odpadkov, ki so nujna posledica izvajanja gradbenih del. Gradnja se bo izvajala na pretežno nepozidanem območju, le na delu posega OC Kidričevo II/I (znotraj industrijske cone) bodo porušene oz. odstranjene nekatere obstoječe ureditve. V času gradnje bodo nastale tudi manjše količine nevarnih odpadkov, kot posledica vzdrževanja gradbene mehanizacije (zaoljene krpe ...), vendar bodo količine majhne in ob predpisanem ravnanju z nevarnimi odpadki, ne predstavljajo nevarnosti za okolje in zdravje ljudi.

Skupni volumen izkopnega materiala za oba posega (OC Kidričevo I/I in OC Kidričevo II/I) bo znašal v raščeni obliki 40.353 m³, od tega bo 6.419 m³ humusa in 33.934 m³ ostalega izkopnega materiala (umetni nasip in zemljina II.-IV. ktg). Na gradbišču se bo, pod pogoji, določenimi s predpisi, ki urejajo ravnanje z odpadki, glede na ugotovljeno sestavo temeljnih tal, lahko ponovno uporabilo 9.997 m³, od tega 1.079 m³ humusa in 8.918 m³ ostalega izkopnega materiala. Višek izkopnega materiala, ki ga ne bo mogoče ponovno uporabiti na gradbišču, to je 30.356 m³, od tega 5.340 m³ humusa in 25.016 m³ ostalega izkopnega materiala, se bo sproti odvažal z gradbišča in bo oddan ustreznemu zbiralcu ali izvajalcu obdelave tovrstnih odpadkov. Glede na to, da je obravnavani poseg predviden pretežno na pozidanem območju, v največjem delu na gozdnih zemljiščih, se ne pričakuje čezmerne onesnaženosti zemeljskega izkopa, kar pa bo pred uporabo potrebno potrditi z ustreznimi analizami, skladno s predpisi, ki urejajo odpadke.

Pričakovana količina izkopnega materiala bo, glede na površino gradbišč, relativno majhna, saj gre pri obravnavanem posegu predvsem za gradnjo cestne in druge komunalne infrastrukture. Višek izkopnega materiala bo predstavljal odpadek, za katerega obstajajo realne možnosti za predelavo oz. za uporabo izven gradbišča. Humus oz. rodovitni sloj tal bo odkopan in obravnavan ločeno od ostalega izkopa, s čimer bo preprečena izguba rodovitne zemlje.

Za dve od štirih EUP na območju obrtne cone je že znana predvidena ureditvena situacija (EUP KI02 in KI104) in dovoljena etažnost objektov P+2, prav tako objekti ne bodo podkleteni. Iz tega je sklepati, da ne bo šlo za obsežnejše izkope in s tem večje količine viškov izkopnega materiala, Za vse gradbene odpadke bodo investitorji posameznih objektov morali zagotoviti ravnanje v skladu s predpisi, ki urejajo odpadke.

Vpliv posega - obravnavanega in povezanega (nova obrtna cona Kidričevo) ter celotni vpliv (sprememba v celotni obremenitvi okolja) na obremenjevanje okolja z odpadki v času gradnje se ocenjuje kot nebistven vpliv, zaradi izvedbe omilitvenih ukrepov. Upravni organ je v točki V./4. z namenom pravilnega ravnanja z odpadki določil dodatni omilitveni ukrep pri ravnanju z umetnim nasipom ter določil ravnanje z rodovitnim delom tal.

* 1. Upravni organ ugotavlja, da je treba za obratovanje gradbišča, ki je vir hrupa, v skladu s 6. točko prvega odstavka 11. člena Uredbe o hrupu zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Prvo ocenjevanje in obratovalni monitoring se izvedejo v skladu s Pravilnikom o prvem ocenjevanju in obratovalnem monitoringu za vire hrupa ter o pogojih za njegovo izvajanje (Uradni list RS št. 105/08); prvo ocenjevanje se skladno s 7. členom navedenega pravilnika izvede po vzpostavitvi stabilnih obratovalnih razmer oziroma pod dejanskimi obratovalnimi pogoji. Prav tako je treba glede na Uredbo o elektromagnetnem sevanju v naravnem in življenjskem okolju (Uradni list RS, št. [70/96](http://www.uradni-list.si/1/objava.jsp?sop=1996-01-3819) in [41/04](http://www.uradni-list.si/1/objava.jsp?sop=2004-01-1694) – ZVO-1) zagotoviti prve meritve elektromagnetnega sevanja za novo predvideno transformatorsko postajo, in sicer v skladu s Pravilnikom o prvih meritvah in obratovalnem monitoringu za vire elektromagnetnega sevanja ter o pogojih za njegovo izvajanje (Uradni list RS, št. [70/96](http://www.uradni-list.si/1/objava.jsp?sop=1996-01-3823), [41/04](http://www.uradni-list.si/1/objava.jsp?sop=2004-01-1694) – ZVO-1 in [17/11](http://www.uradni-list.si/1/objava.jsp?sop=2011-01-0691) – ZTZPUS-1). Upravni organ je v točki VIII. izreka tega dovoljenja tako določil izvajanje lastnega ocenjevanja hrupa za gradbišče, ki je vir hrupa in prve meritve za predvidene tri transformatorske postaje.

(6) Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-89/2020/27 z dne 12. 3. 2021 je bilo objavljeno na spletnih straneh e-uprave od 15. 3. 2021 do 13. 4. 2021 celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 15. 3. 2021 dalje. V javni objavi je upravni organ tudi povabil k priglasitvi udeležbe v postopek osebe, ki izkazujejo pravni interes, kot je določeno v 6, točki javne objave. Iz spisne dokumentacije izhaja, da v določenem roku ni bilo podanih nobenih mnenj ali pripomb v zvezi z obravnavano gradnjo, prav tako v tem času ni nihče priglasil svoje udeležbe v postopek.

(7) Glede na zgoraj navedeno upravni organ ugotavlja, da je bilo na podlagi predložene dokumentacije in listin v skladu z določili GZ in ZVO-1 ter ob upoštevanju določil Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13) odločeno, kot je navedeno v izreku tega dovoljenja.

(8) V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.

(9) V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji določenimi v tem dovoljenju in dokumentaciji za izvedbo gradnje (60. člen GZ).

(10) V skladu s 4. členom GZ je treba za novogradnjo, rekonstrukcijo in spremembo namembnosti imeti pravnomočno gradbeno dovoljenje in začetek gradnje prijaviti v skladu s 63. členom GZ. Prijava se vloži na obrazcu, ki je določen s Pravilnikom o podrobnejši vsebini dokumentacije in obrazcih, povezanih z graditvijo objektov (Uradni list RS št. 36/18, v nadaljevanju Pravilnik o dokumentaciji in obrazcih). K prijavi začetka gradnje mora investitor priložiti dokumentacijo za izvedbo gradnje in ostale priloge kot določa 63. člen GZ.

(11) V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

(12) Ta odločba je upravne takse prosta na podlagi 23. člena Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16 in 30/18 – ZKZaš).

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |  |
| --- | --- | --- |
|  |  | Sandi Rutar  vodja Sektorja za dovoljenja  po pooblastilu  Varja Majcen Ljubič |

Postopek vodile:

|  |  |  |  |
| --- | --- | --- | --- |
| Pavli Koc, univ.dipl.inž.arh.  Sekretarka | |  | |
| Helena Čebašek Dežman, univ.dipl.prav.  podsekretarka | |  | |
|  | |  | |
| Nataša Brežnik, univ.dipl.inž.kmet.  Podsekretarka |  | |

Vročiti osebno - ZUP:

* Občina Kidričevo, Kopališka ulica 14, 2325 Kidričevo

Vročiti osebno - elektronsko:

* Občina Kidričevo, Kopališka ulica 14, 2325 Kidričevo, obcina@kidricevo.si
* Inšpektorat RS za okolje in prostor, Dunajska 58, 1000 Ljubljana, gp.irsop@gov.si
* Direkcija RS za vode Sektor območja Drave, Krekova ulica 17, 2000 Maribor, [gp.drsv-mb@gov.si](mailto:gp.drsv-mb@gov.si)
* Agencija RS za okolje, Vojkova 1b, 1000 Ljubljana, gp.arso@gov.si
* Komunalno podjetje Ptuj d.d., Puhova ulica 10, 2250 Ptuj, [tajnistvo@komunala-ptuj.si](mailto:tajnistvo@komunala-ptuj.si)
* Talum Tovarna aluminija d.d. Kidričevo, Tovarniška cesta 10, 2325 Kidričevo, [guest@talum.si](mailto:guest@talum.si),
* Vzdrževanje in gradnja Kidričevo d.o.o., Kopališka ulica 14, 2325 Kidričevo, vzdrzevanje@kidricevo.si
* Telekom Slovenije d.d., Titova cesta 38, 2000 Maribor, [sprejemna.pisarna@telekom.si](mailto:sprejemna.pisarna@telekom.si)
* Elektro Maribor d.d., Vetrinjska ulica 2, 2000 Maribor, [info@elektro-maribor.si](mailto:info@elektro-maribor.si)
* Telemach d. o. o., Brnčičeva ulica 49a, 1231 Ljubljana-Črnuče, [info@telemach.si](mailto:info@telemach.si)
* Zavod RS za varstvo narave OE Maribor, Pobreška cesta 20a, 2000 Maribor, zrsvn.oemb@zrsvn.si